钦定古今图书集成/明伦汇编/官常典/第681卷 > 张昇
## 钦定古今图书集成/明伦汇编/官常典/第681卷 > 张昇

按《宋史》本传：“昇字杲卿，韩城人。举进士，为楚丘主簿，
南京留守王曾称其有公辅器。累官度支员外郎。夏
竦经略陕西，荐其才，换六宅使、泾原秦凤安抚都监。
未几，以母老求归故官，得知绛州，改京西转运使，知
邓州，又以母辞。或指为避事，范仲淹言于朝曰：‘张昇
岂避事者’？乃许归养。历户部判官、开封府推官，至知”
杂御史。张尧佐缘恩骤用知开封府。内侍杨怀敏夜
直禁中，而卫士为变，皆极论之。昇性质朴，不善择言，
至斥张贵妃为一妇人，谓怀敏得志，将不减刘季述。
仁宗读之不怿，以语陈升之。升之曰：“此忠直之言，不
激切，则圣意不可回矣。”帝乃解。以天章阁待制知庆
州，改龙图阁直学士、知秦州。初，青唐蕃部蔺毡，世居
古渭，积与夏人有隙，惧而献其地。摄帅范祥无远虑，
亟城之。诸族畏其偪，举兵叛。昇至，请弃勿城。诏户部
副使傅求审视之，以为不可弃，与昇议殊。先是，副总
管刘涣讨叛羌，逗挠不时进，昇命他将郭恩代之，羌
乃溃去。涣黜其功，谰讼恩多杀老稚以撼昇。朝廷命
张方平守秦，徙涣泾原，亦徙昇青州。将罪昇，方平辞
曰：“涣、昇有阶级，今互言而两罢，帅不可为也。”昇乃复
留。至和二年，召兼侍读，拜御史中丞。刘沆在相位，以
御史范师道、赵抃尝攻其恶，阴欲出之。昇曰：“天子耳
目之官，奈何用？”宰相怒而斥，上章力争之，沆竟罢去。
帝见昇指切时事无所避，谓曰：“卿孤立乃能如是。”对
曰：“臣仰托圣主，致位侍从，是为不孤。今陛下之臣，持
禄养望者多，而赤心谋国者少，窃以为如陛下乃孤
立尔。”帝为之感动。契丹主宗真遣使赍其画像来求
帝画像，未报而死，子洪基立以为请，诏昇报聘，谕使
更致新王像。契丹欲先得之，昇曰：“昔文成以弟为兄
屈，尚先致敬，况今为伯父哉！”遂无以夺，乃复以《洪基
像》来。嘉祐三年，擢枢密副使，迁参知政事。枢密使昇，
爱惜官资，凡内降所与，多持不下。见帝春秋高，前后
屡进言储嗣事，卒与韩琦同决策。英宗立，请老，帝曰：
“太尉勤劳王家，讵可遽去？”但命五日一至院，进见无
蹈舞。司马光上疏言：“近岁以来，大臣年高者，皆不敢
自安其位。言事者欲以为名，又从而攻之，使其人无
可取，虽少壮何为；果有益于时，虽老何伤！昇为人忠
谨清直，不可干以私，若使且居其位，于事亦未有旷
废也。”昇请不已，始赐告，令养疾。遂以彰信军节度使、
同中书门下平章事判许州，改镇河阳三城，拜太子
太师致仕。熙宁十年薨，年八十六。赠司徒兼侍中，谥
曰康节。